ไฟแนนเชียลไดเจสต์
GFPT แย่หนักขาดทุน 30 ล้าน
10 ส.ค. 2555

GFPT แย่หนักขาดทุน 30 ล้าน
บริษัท จีเอฟพีที (GFPT) เผยผลงานขาดทุนสุทธิ 16.28 ล้านบาท ในไตรมาส 2 ปีนี้ พลิกจากที่มีกำไรสุทธิ 362 ล้านบาท ในช่วงเดียวกันปีก่อน และส่งผลให้ครึ่งปีนี้ขาดทุนสุทธิถึง 30 ล้านบาท แย่ลงมากจากที่มีกำไรสุทธิ 613 ล้านบาท หรือกำไรหุ้นละ 0.49 บาท 
สำหรับสาเหตุที่ทำให้ประสบปัญหาขาดทุน เนื่องจากราคาขายสินค้าเฉลี่ยลดลง โดยเฉพาะราคาขายสินค้าชิ้นส่วนไก่ในประเทศลดลง 30% และราคาขายลูกไก่ลดลง 20% เพราะอุตสาหกรรมการเลี้ยงไก่เนื้อของไทยอยู่ในภาวะอุปทานมากกว่าอุปสงค์ จึงทำให้ราคาสินค้าลดลงมาก รวมถึงต้นทุนการผลิตรวมเพิ่มขึ้น 22% เพราะต้นทุนวัตถุดิบและค่าจ้างปรับขึ้น ขณะเดียวกันค่าใช้จ่ายในการขายเพิ่มขึ้น 20% จากค่าระวางสินค้าส่งออก ต้นทุนการขนส่งและค่าน้ำมัน
RCL กู้ ธสน.ซื้อเรือ 27 ล้านเหรียญ
บริษัท อาร์ ซี แอล (RCL) ได้รับเงินกู้จากธนาคารเพื่อการส่งออกและนำเข้าแห่งประเทศไทย (ธสน.) วงเงิน 27.44 ล้านเหรียญสหรัฐ หรือประมาณ 860.79 ล้านบาท รวม 5 ปี ปลอดเงินต้น 1 ปี เพื่อให้นำไปใช้ลงทุนต่อเรือขนส่งตู้คอนเทนเนอร์จำนวน 2 ลำ ขนาด 958 TEU 
CPI กำไรลด 13%
บริษัท ชุมพรอุตสาหกรรมน้ำมันปาล์ม (CPI) กำไรสุทธิ 57 ล้านบาท ลดลงประมาณ 13% ในไตรมาส 2 ปีนี้ และรวม 6 เดือนกำไรสุทธิดีขึ้นประมาณ 35% เป็น 143 ล้านบาท หรือ 0.51 บาทต่อหุ้น เนื่องจากปริมาณการขายเพิ่มขึ้น 5% และอัตรากำไรขั้นต้นสูงขึ้นจากต้นทุนการผลิตน้ำมันปาล์มลดลง
SPCG กู้เงินเพิ่มลงทุนไม่สะดุด 
น.ส.วันดี กุญชรยาคง ประธานกรรมการและกรรมการผู้จัดการใหญ่ บริษัท เอสพีซีจี (SPCG) เปิดเผยว่า บริษัทยืนยันว่าโครงการก่อสร้างโซลาร์ฟาร์มแห่งที่ 1734 จะไม่สะดุดและสามารถจ่ายไฟให้กับการไฟฟ้าส่วนภูมิภาคตามกำหนดภายในครึ่งแรกของปี 2556 แม้ว่าการเสนอขายกองทุนโครงสร้างพื้นฐานยังติดเรื่องกฎเกณฑ์ การประเมินรายได้ และการรอกฤษฎีกาออกกฎหมายรองรับกองทุน จึงใช้เงินกู้จากธนาคารกสิกรไทยเพื่อก่อสร้างโครงการที่ 1720 ก่อน
การก่อสร้างโซลาร์ฟาร์มโครงการ 2126 จะใช้สินเชื่อเพิ่ม และจะขอกู้เพิ่มอีก 1,000 ล้านบาท เพื่อเพิ่มกำลังการผลิตสำหรับการติดตั้งโครงการโซลาร์ฟาร์มที่ 19 อีก 20% เป็น 7.46 เมกะวัตต์ต่อโครงการ โดยทั้งสองโครงการน่าจะได้รับเงินกู้ประมาณต้นปี 2556 ส่วนผลการดำเนินงานปีนี้คาดว่ากำไรสุทธิจะเติบโตมากกว่า 100%